ང་ཚོའི་བོད་ཀྱི་ཁྱིམ་ཚང་གི་སློབ་གསོའི་གནས་བབ་ལ་གཞིགས་ཚེ།ད་རུང་རོང་འབྲོག་གི་ས་ཆ་མང་བོ་རུ་ཕྲུ་གུ་སྐྱེས་དུས་གཙང་སྦྲ་དང་ནད་རིགས་སྔོན་འགོགཕྲུ་གུའི་སྐྱེ་འཕེལ་ལ་མཁོ་བའི་ཁ་ཟས་དང་གྱོན་པ་སོགས་ཀྱི་གནས་བབ་ལ་དོ་ཁུར་གཏན་ནས་མི་བྱེད་པས།བྱིས་པའི་སློབ་གསོ་བཟང་བོ་མྱོང་བྱེད་ཀྱི་བདེ་ཐང་གི་ལུས་པོ་དེ་ཡང་ཕྱོགས་དུ་མ་ནས་བསྐྲུན་ཐུབ་ཀྱིན་མེད་པ་དང་།བྱིས་པར་ཐོབ་འོས་པའི་མཁོ་དངོས་མང་བོ་ཞིག་ང་ཚོས་བསམ་བཞིན་རྩ་གཏོར་བྱེད་བཞིན་འདུགཀྲུང་གོའི་ན་གཞོན་ཚགས་པར་ཞིག་ཏུ་ཞིབ་བརྗོད་བྱས་དོན།ང་ཚོའི་བྱིས་པའི་ཕུང་བོའི་འཕེལ་ཚད་དེ་མཐོར་འདེགས་སུ་སོང་ནའང་།ད་རུང་ཡོ་རོབ་གླིང་གི་མི་དང་བསྡུར་ཚེ་ཧ་ཅང་རྗེས་ལུས་ཡིན།རིགས་རྒྱུད་སེར་བོ་ཡིན་པའི་འཇར་ཕན་གྱི་མི་དང་བསྡུར་ཚེ།རང་རྒྱལ་གྱི་བྱིས་པ་ཕོའི་རིགས་ཀྱི་གཟུགས་ཀྱི་མཐོ་ཚད་དེ་འཇར་ཕན་ལས་ལིས་རྨིད་ཡི་དམའ་ལ།ལོ་ན་གཞོན་པའི་དུས་སུ་ད་གཟོད་འཇར་ཕན་གྱི་མི་དང་མཉམ་པའམ་ཡང་ན་དེ་ལས་བར་བརྒལ་བྱས་ཐུབ།ཅེས་པའི་སྡོམ་ཚིག་འདི་ལས་ང་ཚོས་གསལ་རྟོགས་བྱ་ཐུབ་པ་ནི་དཔལ་འབྱོར་གྱི་མིའི་རིགས་ལ་ཐེབས་བཞིན་པའི་ནག་ཉེས་དེ་ཡིན་ལ།ལྷག་པར་དུ་འཕྲོད་བསྟེན་གྱི་སྒྲིག་གཞི་ཞན་ཞིང་འཚོ་བར་དཀའ་ངལ་ཡོད་པའི་མཐོ་སྒང་གི་ཡུལ་གྲུ་འདི་ནས་འཚར་ལོངས་བྱུང་བའི་བྱིས་པ་མང་བོར་དར་རྒྱས་ཆེ་བའི་ས་ཁུལ་དང་བསྡུར་ན་བདེ་ཐང་གི་ལུས་པོ་ཞིག་ལྟོས་བཅས་ཀྱི་ཐོབ་ཐུབ་ཀྱིན་མེད་པས།ཁྱིམ་ཚང་གི་སློབ་གསོ་བཟང་བོ་ནི་དེ་བས་ཀྱང་མྱོང་ཐབས་མེད་པ་རེད།དོན་དངོས་སུ་ཁྱིམ་ཚང་གི་སློབ་གསོ་ནི་བྱིས་པའི་བསམ་སྤྱོད་དང་ཐད་ཀར་དུ་འབྲེལ་བའི་འགག་སྒོ་གཙོ་བོ་ཞིག་ལགས་པས།ང་ཚོས་ངེས་པར་དུ་དམིགས་ཡུལ་དང་ལྡན་པའི་སྒོ་ནས་ཕྲུ་གུའི་གཟུགས་པོ་དང་ཀླད་ཤུགས།དབང་བོ་སྒོ་ལྔ་སོགས་ཀྱི་སྐྱེ་འཕེལ་བདེ་ཐང་ལ་དོ་སྣང་བྱས་ཏེ།དེ་དང་འབྲེལ་བ་ཁ་ཚ་དགོས་གཏུགས་སུ་ཡོད་པའི་བཟའ་བ་ཟས་ཀྱི་སྐོར་དང་བཏུང་བ་ཆུ།སྦྱོར་བ་སྨན་སོགས་དུས་ལྟར་བསྟེན་དགོས་པར་མ་ཟད།ལྷག་པར་དུ་བྱིས་པའི་སེམས་ཁམས་བདེ་ཐང་ལ་དོ་སྣང་ཆེན་པོ་བྱེད་དགོས།དཔེར་ན་སྨྲ་བ་ཉུང་བ།བྱ་སྤྱོད་རྩུབ་པ།འཁོན་ལན་སློག་པ།རྡུང་རེས་བྱེད་པ།རང་འགུལ་གྱི་ནུས་པ་མེད་པ།བསམ་བློ་གཏོང་མི་ཤེས་པ།གནས་ལུགས་མི་བརྩི་བ་སོགས་ཀྱི་སྣང་ཚུལ་ལ་བཅོས་བསྒྱུར་དང་མྱུར་སྐྱོབ་བྱས་ཏེ།ཁྱོན་ཡོངས་ནས་རང་ཉིད་ཀྱི་བྱིས་པ་འཚོ་བ་ལ་དགའ་བ།གཞན་དོན་སེམས་པ།རང་རྟོགས་ལྡན་པ།བསམ་བློ་གཏོང་ཤེས་པ།ཚན་རིག་ལ་དགའ་བའི་ཡ་རབས་ཀྱི་གོམས་སྲོལ་ཆགས་ཐུབ་པར་མཐའ་གཅིག་ཏུ་བརྩོན་བཞིན་མཆིས་མོད།ཡིན་ནའང་རང་རེའི་བོད་ཀྱི་ཁྱིམ་ཚང་གི་སློབ་གསོ་དེ་གནས་སྟངས་ག་འདྲ་ཞིག་ཏུ་ཆགས་ཡོད་པ་ཚང་མས་མཁྱེན་གསལ་ལྟར་རེད།རོང་འབྲོག་གི་ས་ཆ་གང་ཡིན་རུང་བྱིས་པས་རང་མགོ་ཅུང་ཟད་ཐུབ་པ་ནས་བཟུང་།བྱིས་པ་སྲང་ལ་བཏང་སྟེ་ཕ་མ་གཉིས་པོ་ལས་ཀར་འགྲོ་བ།ཡང་ན་བྱིས་པར་ལྕི་བ་བཏུ་ཚུལ་དང་ར་ལུག་གཏོང་ཚུལ།ནུ་མ་བསྣུན་ཚུལ་སོགས་རང་ཉིད་ཀྱི་ལས་ཀ་དང་འབྲེལ་བ་ཡོད་པ་དག་སློབ་པ་ལས་གོང་ལྟར་སྒྲིག་གཞི་འཐུས་ཚང་དང་དམིགས་ཡུལ་ཅན་གྱི་ཁྱིམ་ཚང་གི་སློབ་གསོ་བཟང་བོ་ཞིག་གཏོང་མཁན་ནི་ཆེས་ཉུང་བས།ང་ཚོས་ངེས་པར་དུ་བྱིས་པའི་མདུན་ལམ་དང་ཁེ་ཕན་ལ་བསམ་གཞིག་ཞིབ་མོ་ཞིག་བགྱིས་ཏེ་ཕན་ནུས་ལྡན་པའི་སློབ་གསོ་གཏོང་དགོས་པ་ལས།རྒྱུན་པར་བྱིས་པར་སློབ་གསོ་ཚིག་གཅིག་ཀྱང་མི་གཏོང་བར་གཅར་རྡུང་།ཡང་ན་སྙིང་ལ་གསན་པའི་གཏམ་ངན་སྨྲ་བ་ལས་བྱིས་པའི་སེམས་ཁམས་དང་བསྟུན་ནས་གོ་བསྐོན་བློ་འགུགས་ཀྱི་སློབ་གསོ་མི་གཏོང་བའི་གོམས་སྲོལ་ངན་པ་མཐའ་རུ་སྤྱུགས་ཏེ།བྱིས་པའི་བདེ་ཐང་གི་འཚོ་བར་ཕན་པའི་སློབ་གསོ་གཏོང་རྒྱུ་ནི་ཤིན་ཏུ་གལ་ཆེ།